钦定古今图书集成/明伦汇编/氏族典/第395卷 > 李恒
## 钦定古今图书集成/明伦汇编/氏族典/第395卷 > 李恒

按《元史李恒传》：“恒字德卿，其先姓于弥氏，唐末赐姓
李，世为西夏国主。太祖经略河西，有守兀纳剌城者，
夏主之子也，城陷不屈而死。子惟忠方七岁，求从父
死，主将异之，执以献宗王合撒儿，王留养之，为达鲁
花赤。惟忠生恒，中统三年为尚书断事官。至元七年，
改宣武将军，从伐宋。襄阳守将吕文焕时出拒敌，恒”
设伏败之。进攻樊城，樊城破，襄阳亦降。迁明威将军。
十一年，丞相伯颜大会师襄阳，进至郢州，留恒为后
拒，以功迁宣威将军，遂从伯颜东下。俄有诏分三道
出师，以恒为左副都元帅，出江西。宋相文天祥败走，
益王遁𥐻州。十四年，拜参知政事，行省江西。益王殂、
张世杰、陆秀夫等复立卫王昺守广东诸郡，诏以恒
为蒙古、汉军都元帅经略之。破张世杰，卫王赴海死，
岭海悉平。十七年，拜资善大夫、中书左丞，行省荆湖。
占城之役，恒奉旨给粮饷，毒矢贯恒膝，至思州卒。子
散木䚟，江西行省平章政事；囊加真，益都淄莱万户；
逊都台，同知湖南宣慰司事。孙薛彻干，兵部侍郎；薛
彻秃，益都般阳万户。